**Ledelsesprofiler/kompetenceprofil for politisk ledelse i BUPL Sydjylland**

BUPL Sydjyllands politiske ledelse består af 5 medlemmer, der er valgt af og på generalforsamlingen.

* Formand
* Næstformand
* Kasserer
* 2 faglige sekretærer

BUPL Sydjylland ønsker at være kendetegnet at have en politisk ledelse, som opfylder følgende kompetencer:

* Er fagpolitisk engageret, har politisk tæft og tror på, at gøre en forskel for pædagogernes sag.
* Har professionen under huden og kan argumentere pædagogfagligt.
* Har gode kommunikationsevner – både mundtligt og skriftligt.
* Besidder gode samarbejdsevner, forhandlerevner og lederegenskaber.
* Er indstillet på at kunne blive klogere og lære mere – hele sit arbejdsliv.

Praktiske forventninger:

* Man skal forvente en stilling uden højeste arbejdstid, som også betyder aftenarbejde i perioder – og en god portion fleksibilitet.
* Arbejdspladsen er i Kolding.
* Man skal være indstillet på at dække store geografiske afstande, hvorfor egen bil er en fordel. Man skal desuden være villig til at bruge en del tid på transport.
* Man skal have kendskab til IT.
* Repræsentere BUPL Sydjylland i relevante fora og arbejdsgrupper i forbundet

Kompetenceforventninger samt praktiske forventninger er gældende for samtlige medlemmer af politisk ledelse.

**Faglig sekretær.**

Alle 5 politisk valgte har opgaver som faglige sekretærer. Stillingerne er underlagt BUPL Sydjyllands politikker, hvorfor det forventes at der arbejdes loyalt inden for denne ramme.

Det betyder bl.a. at man:

* Skal være politisk ansvarlig i et antal kommuner
* Skal være en aktiv del af politisk ledelse
* Skal stå for andre ledelsesopgaver, som aftales

**Formand**

Formanden er den daglige leder af BUPL Sydjyllands virksomhed under ansvar for bestyrelsen samt generalforsamlingen.

Formandens opgaver er herudover at:

* Fremme politikudvikling, dialog og debat i hele organisationen
* Sikre sammenhæng i BUPL Sydjyllands samlede virksomhed
* Være igangsætter og iværksætter i forhold til politisk ledelse og bestyrelsen
* Sparre strategisk med de øvrige i politisk ledelse
* Have det overordnede ansvar for den daglige drift i samarbejde med sekretariatslederen.
* Være overordnet ansvarlig for samarbejdet med fællestillidsrepræsentanterne.
* Have ansvaret for samarbejde med den lokale lederforening – herunder den lokale lederformand.
* Repræsentere professionen og pædagogerne i Sydjylland
* Være ansvarlig for kommunikation og presse.
* Repræsentere BUPL Sydjylland i formandsforum.

**Næstformand**

Næstformanden er stedfortræder ved formandens forfald.

BUPL Sydjyllands næstformand er samtidig faglig sekretær og en del af den politiske ledelse.

**Kasserer**

BUPL Sydjyllands kasserer er samtidig faglig sekretær og en del af den politiske ledelse.

BUPL Sydjyllands kasserer bør være kendetegnet ved at:

* have forståelsen af at kassererposten primært er en politisk post.
* Have talforståelse og kunne fremlægge budget og regnskab.
* Have evner til at komme med økonomiske visioner og modeller, der understøtter de politiske visioner.
* Have forståelse for det fælles forbundsperspektiv og kan inddrage dette i det lokale arbejde.
* Være indstillet på at deltage aktivt i kasserernetværket

**Den samlede politiske ledelse**

Den samlede politiske ledelse er leder af den politiske opgavevaretagelse på kontoret mellem bestyrelsesmøderne.

Sekretariatslederen er leder af medarbejderne i tæt samarbejde med den politiske ledelse

Godkendt af bestyrelsen 4 september 2023